钦定古今图书集成/理学汇编/学行典/第201卷 > 张清雅〈子超艺〉
## 钦定古今图书集成/理学汇编/学行典/第201卷 > 张清雅〈子超艺〉

按《明外史孝义传》：“张清雅，潜山人。家贫，力学养亲。崇
祯十年，张献忠来犯，清雅以父年老卧病，守之不去。
无何，父卒。敛甫毕，贼入其家，疑棺内藏金银，欲剖视
之。清雅二手据棺哀泣，贼断其手，仆地。幼子超艺，年
十六，号哭求代，贼复斫之，父子俱死，而棺得不剖。”
按《潜山县志》：“张清雅，字玉楚，世居县北白玉涧之滨。
贫”而力学，累试不售，立塾授生徒。尝截竹为筒，每食
必念父干糇果馐，藏诸筒袖，归以进。弟清采不禄，昼
夜哭愤，以头触柱，遂眇左目，里人咸敬之。崇祯丁丑
六月，献贼破樊，时寓郡授经，公力劝父避，不允，时年
八十，乃偕幼子超艺侍，朝夕外报甚急。父病将革，命
雅携艺去。雅哭掖父起，父瞋目曰：“吾不能杀贼，同毕
此命。”言未讫，气绝，犹视，抱痛几陨，复苏。艺同仆云：“满
从窖中舁棺具殓。”贼将至，满趣公去，公擗踊叱曰：“吾
身，亲身也，肉未寒而舍之去，将安归？汝从艺伺涧中，
倘焚庐，吾以身殉。”满曰：“满年七十馀，敢惜死？愿守棺
煮茶待贼。”公从之，于是蹲伏梁隅。艺匿厕舍，贼拥入，
大索不得，欲开棺，满捧茶叩头乞免。贼童笑，将加刃。
一贼曰：“徐之老汉尚知礼。”一贼抽刀逼其喉曰：“出汝
主，贷汝。”一贼携布拭膏系竿首，将举火，满仰屋睨公，
公从梁闲堕。贼大惊，斩棺。公抚棺哭，以两手覆之。指
断，血溅贼手，群贼笑，一贼砍公仆地。艺闻杀公，从厕
跃泣求代，将伏公背。贼举刀碎其首，父子死焉。艺死
年十六，贼悔而怜之，相与拥棺中堂，以草覆公父子
尸而去。有顷，后堂火发，满折庀，以帚渍水扑之灭。越
三日，贼尽去，满泣告邻人，乞殓主尸，长号不食死。闻
云满死，邻人焚其骸，逾昼夜，心坚赤不化，如方剖然，
群鸟飞噪不敢食。呜呼！世之罹祸而不顾其主者，视
满为何如也？